ทองคำปิดพุ่ง 15 ดอลลาร์
สัญญาทองคำตลาดนิวยอร์กปิดทะยานขึ้น 15 ดอลลาร์ นักลงทุนแห่เข้าซื้อเพื่อความปลอดภัย
24 ก.พ. 2555

สัญญาทองคำตลาดนิวยอร์กปิดทะยานขึ้น 15 ดอลลาร์ นักลงทุนแห่เข้าซื้อเพื่อความปลอดภัย
สัญญาทองคำที่ตลาด COMEX (Commodity Exchange) ส่งมอบเดือนเม.ย.พุ่งขึ้น 15 ดอลลาร์ หรือ 0.9% ปิดที่ 1,786.3 ดอลลาร์/ออนซ์ หลังจากเคลื่อนตัวในช่วง 1787.3 - 1777.1 ดอลลาร์
นักลงทุนเข้าซื้อทองคำเพื่อป้องกันความเสี่ยงจากวิกฤตเศรษฐกิจ หลังจากสหภาพยุโรป (อียู) คาดการณ์ว่า เศรษฐกิจยุโรปจะหดตัวลงราว 0.3% ในปี 2555 ตรงข้ามกับที่คาดการณ์ไว้ก่อนหน้านี้ว่าจะขยายตัว 0.5% เนื่องจากอิตาลีและสเปนมีแนวโน้มว่าจะเผชิญกับภาวะขาดตึงตัวด้านการเงินอย่างฉับพลัน นอกจากนี้ ทั้งสองประเทศยังต้องเผชิญกับความยากลำบากในการหลีกเลี่ยงการผิดนัดชำระหนี้
นอกจากนี้ อียูคาดว่า เศรษฐกิจของกรีซจะหดตัว 4.3% ต่อปี ในปี 2555 เมื่อเทียบกับก่อนหน้านี้ที่คาดว่าจะหดตัวเพียง 2.8% เนื่องจากเศรษฐกิจมีความเสี่ยงที่จะเผชิญกับภาวะขาลง และความเชื่อมั่นของผู้บริโภคและภาคธุรกิจก็อยู่ในระดับต่ำมาก
สัญญาทองคำได้รับแรงหนุนมากขึ้นจากการที่นักลงทุนเข้าซื้อทองเพื่อป้องกันความเสี่ยงด้านเงินเฟ้อ หลังจากราคาน้ำมันดิบพุ่งขึ้นอย่างต่อเนื่อง โดยเมื่อคืนนนี้สัญญาน้ำมันดิบ WTI พุ่งขึ้น 1.55 ดอลลาร์ หรือ 1.46% ปิดที่ 107.83 ดอลลาร์/บาร์เรล